१४ आैं योजनाका लक्ष्यहरू पूरा गर्ने अन्तिम वर्ष २०७५/७६ हो । गत वर्षसम्मको केही विकासका सूचकहरूको प्रगति निराशाजनक रहेकाले लक्ष्य हासिल हुने सम्भावना न्यून रहेको स्वीकारोक्ति योजना आयोगका अधिकारीहरूको छ । मंगलबार साँझ योजना आयोगमा बसेको बैठकमा प्रधानमन्त्री केपी शर्मा ओलीले समेत प्रगति सन्तोषजनक नरहेको भन्दै असन्तुष्टि व्यक्त गरेका थिए । ‘१४ औं योजनाको त कन्तविजोक नै रहेछ । १५ औं योजनाको समयमा लक्ष्य पूरा गर्ने खालको दिगो विकास र देश दुनियाँले बुझ्ने गरी तीव्र तयारी गर्न गर्नुस्,’ उनले भने, ‘लक्ष्य पूरा भएन भने फेल खान्छौं ।’
